**INFORMATĪVAIS ZIŅOJUMS**

**Par Eiropas Savienības nodarbinātības un sociālās politikas ministru 2023. gada 13.-14. jūlija neformālajā sanāksmē izskatāmajiem jautājumiem**

2023. gada 13.-14. jūlijā Madridē (Spānijā) notiks Eiropas Savienības *(turpmāk – ES)* nodarbinātības un sociālās politikas ministru neformālā sanāksme *(turpmāk – neformālā sanāksme)*.

**Neformālās sanāksmes darba kārtība**

Neformālās sanāksmes laikā galvenā uzmanība tiks veltīta sociālā dialoga tematikai, un ir plānotas šādas diskusiju sesijas:

1. nacionālā un Eiropas sociālā dialoga pieredze;
2. valstu pieredze un sasniegumi aprūpes politikā ES: sociālais dialogs un pilsoniskā sabiedrība;
3. sociālā aizsardzība: īstermiņa izaicinājumi un vidēja termiņa ieguvumi.

Spānijas prezidentūra ir sagatavojusi diskusiju dokumentu par nacionālo un Eiropas sociālā dialoga pieredzi, kurā norāda, ka sociālais dialogs un darbinieku līdzdalība ir viens no Eiropas Sociālo tiesību pīlāra pamatprincipiem. Vienlaikus arī Padomes ieteikums par sociālā dialoga stiprināšanu ES uzsver sociālo dialogu kā ES sociālās ekonomikas un konkurētspējas stūrakmeni. Lai sekmētu viedokļu apmaiņu, Spānijas prezidentūra ir sagatavojusi šādus diskusiju jautājumus:

* *Respektējot Eiropas sociālo partneru autonomiju, kā ES institūcijas un dalībvalstis var veicināt Eiropas sociālo dialogu, vairāk Eiropas līmeņa nolīgumus un vairāk direktīvas, kas balstītas uz šiem nolīgumiem?*
* *Eiropas sociālie partneri šobrīd risina sarunas par saistošu vienošanos par teledarbu un tiesībām atslēgties. Kādi citi jautājumi varētu būt Eiropas sociālo partneru vienošanās temati?*
* *Kā varam stiprināt attiecības starp ES institūcijām un Eiropas sociālajiem partneriem? Kādas izmaiņas varētu ieviest, lai izstrādātu un uzraudzītu Trīspusējā sociālajā samitā apspriesto saturu?*

Attiecībā uz diskusiju par valstu pieredzi un sasniegumiem aprūpes politikā ES Spānijas prezidentūra diskusiju dokumentā norāda uz Eiropas Aprūpes stratēģiju, kuras mērķis ir uzlabot gan aprūpētāju, gan aprūpes saņēmēju situāciju. Lai sekmētu viedokļu apmaiņu, Spānijas prezidentūra ir sagatavojusi šādus diskusiju jautājumus:

* *Kā sociālais dialogs palīdz uzlabot darba apstākļus, apmācības un tiesību aizsardzību aprūpes profesionāļiem, kā arī tiem ģimenes vai neprofesionālajiem aprūpes sniedzējiem, kuru darbs tradicionāli ir “neredzams”?*
* *Kāds ir labākais veids, lai garantētu, ka uz cilvēku vērsta, kopienā balstīta ilgtermiņa aprūpe mājās ar teritoriālā dialoga starpniecību tiek saprasta kā dialogs, kas aptver visus līmeņus - no valsts līdz vietējam līmenim – starp dažādām valsts pārvaldes iestādēm?*
* *Kā dialogā ar ekspertiem lēmumu pieņemšanas procesos par aprūpi var iekļaut aprūpes saņēmēju vēlmes, jo īpaši tādas, kurām nepieciešams būtisks atbalsts, kā arī uzlabot ilgtermiņa aprūpes sistēmu kvalitāti?*

Attiecībā uz sociālo aizsardzību Spānijas prezidentūra diskusiju dokumentā uzsver Eiropas Sociālo tiesību pīlāru, kā arī dalībvalstu politikas, kuru mērķis ir nodrošināt ienākumus un pakalpojumus, kuri ir pietiekami iedzīvotāju labklājības nodrošināšanai. Lai sekmētu viedokļu apmaiņu, Spānijas prezidentūra ir sagatavojusi šādus diskusiju jautājumus:

* *Kā minimālo ienākumu nodrošināšana veicina sociālās aizsardzības uzlabošanu tām grupām, kuras pakļautas sociālajai atstumtībai, un kādas valstu pieredzes varētu izcelt ES līmenī, ņemot vērā rezultātus valsts līmenī?*
* *Kā specifisku grupu, tādu kā pašnodarbinātas personas, sociālā aizsardzība stabilizē garantēto ienākumu sistēmas, jo īpaši ekonomikas lejupslīdes periodos un ar mērķi nodrošināt atbilstošus ienākumus pēc pensionēšanās? Kāda bijusi pašnodarbināto personu pieredze jūsu valstī?*
* *Ieguldījumi cilvēkkapitālā dažkārt var dot lielāku atdevi nekā valsts ieguldījumi fiziskajā kapitālā. Vai jūs varētu padalīties ar pieredzi jūsu valstī par augsta ienesīguma ieguldījumiem, kas ir palīdzējuši pielikt pūles, lai samazinātu valsts parādu, kas ir savienojams ar centieniem palielināt sociālo stabilitāti? Kad ir identificētas konkrētas politikas, kā tās būtu jārisina ES līmenī?*

**Latvijas nostāja**

Par nacionālā un Eiropas sociālā dialoga pieredzi

Latvija atbalsta centienus veicināt sociālo dialogu un kolektīvo pārrunu veikšanu kā vienu no ES vērtībām. Latvija uzsver, ka trīspusējs sociālais dialogs palīdz saskaņot atšķirīgas un dažkārt pat pretrunīgas intereses, panākot visām pusēm pieņemamus risinājumus. Turklāt nozaru sociālo partneru iesaiste dažādu nozaru jautājumu risināšanā un normatīvo aktu izstrādē ir ļoti būtiska un tiek īstenota, gan nozaru ministrijām tiekoties ar sociālajiem partneriem, gan diskutējot par politikas plānošanas un tiesību aktu projektiem. Savukārt jēgpilns un spēcīgs divpusējais sociālais dialogs veicina darba vietu kvalitātes uzlabošanos.

Vienlaikus uzskatām, ka kopumā sociālo dialogu ir iespējams pilnveidot un padarīt efektīvāku, kā arī jēgpilnāku. Partneriem kopīgu diskusiju rezultātā ir jānonāk pie iespējami veiksmīgākā risinājuma, izvērtējot gan iesaistīto vēlmes, gan arī objektīvās iespējas. Būtiska nozīme ir arī sociālā dialoga kvalitātei, kuru iespējams pilnveidot, veicinot iesaistīto pušu veiktspēju.

Cienot sociālo partneru autonomiju pašiem izvēlēties diskusiju tematus, iespējams, sociālie partneri varētu pievērsties tādu jautājumu risināšanai, kas strauji ienāk mūsu ikdienā un kuriem tādējādi ir nepieciešama tūlītēja atbildes reakcija, kur sociālo partneru vienošanās varētu būt īpaši noderīga. Aktuāli varētu būt jautājumi, kas saistīti ar klimata pārmaiņām un to ietekmi uz nodarbinātību un darba apstākļiem, piemēram, jautājumi par zaļo kursu, karstuma viļņiem u.c. Vienlaikus sociālais dialogs joprojām ir arī nodarbinātības, darba attiecību, prasmju attīstības un sociālo garantiju, tostarp, arī veselības aprūpes pieejamības aktuālo jautājumu risināšanas instruments.

*Viedoklis balstīts uz Latvijas nacionālo pozīciju par priekšlikumu Padomes ieteikumam par sociālā dialoga stiprināšanu Eiropas Savienībā, kas apstiprināta Ministru kabineta 2023. gada 6. jūnija sēdē un Saeimas Eiropas lietu komisijas 2023. gada 9. jūnija sēdē.*

Par valstu pieredzi un sasniegumiem aprūpes politikā ES

Latvijā risināmie jautājumi tiek regulēti ar normatīvo aktu palīdzību, kas nosaka minimāli piemērojamos standartus konkrētajā jomā. Līdztekus tam sociālās aprūpes jomā Labklājības ministrija sadarbībā ar jomas sociālajiem partneriem slēdz arī ģenerālvienošanās, kas regulē abām pusēm būtiskus darba tiesisko attiecību jautājumus, piemēram, darba samaksa, sociālās garantijas, atvaļinājumi u.c. Vienlaikus mēs novērtētu, ja šādas vienošanās tiktu slēgtas arī privātajā sektorā un pašvaldību līmenī.

Arodbiedrību un darba devēju perspektīva sniedz iespēju uzlabot arī mācību piedāvājumu sociālās aprūpes jomā. Apmācības par sociālās aprūpes jautājumiem ir ietvertas Latvijas nodarbinātības dienesta apmācību piedāvājuma klāstā, un tām ir augsts pieprasījums. Lai gan sociālās aprūpes jomā tieši valsts un pašvaldība ir galvenais darba devējs, taču arvien pieaug arī privātā sektora nozīme. Papildus ar Atveseļošanas un noturības mehānisma atbalstu izveidotais kompetenču centrs nodrošinās neformālo aprūpētāju, kuri ikdienā rūpējas par saviem tuviniekiem, apmācību, tādejādi sniedzot zināšanas aprūpes jautājumos.

Latvijas nacionālā ilgtermiņa aprūpes plāna izstrādē ir iesaistīti visu līmeņu - no valsts līdz vietējam līmenim - pārstāvji, nodrošinot situācijas ilgtermiņa aprūpē risināšanu, t.sk. uz cilvēku vērstas, sabiedrībā balstītas ilgtermiņa aprūpes dzīvesvietā attīstību un nodrošināšanu. Latvija piekrīt, ka teritoriālais dialogs un aprūpes saņēmēju vēlmju izzināšana ir ieguldījums, kas atmaksājas ilgtermiņā.

*Viedoklis balstīts uz Latvijas nacionālo pozīciju par Eiropas Komisijas paziņojumu par Eiropas aprūpes stratēģiju, kas apstiprināta Ministru kabineta 2022. gada 6. decembra sēdē un Saeimas Eiropas lietu komisijas 2022. gada 2. decembra sēdē.*

Par sociālo aizsardzību

Veicinot adekvātu minimālo ienākumu nodrošināšanu, tiek uzlabota cilvēku sociālā aizsardzība un iedzīvotājiem ar zemiem ienākumiem rodas iespēja novirzīt iegūtos līdzekļus, lai nodrošinātu viņu neapmierinātās pamatvajadzības, piemēram, saistībā ar veselību vai mājokli. Vienlaikus, nosakot augstāku minimālo ienākumu slieksni, atbilstoši kuram persona var kvalificēties atbalstam, tas paplašina atbalsta saņēmēju loku.

Tā kā valsts sociālās apdrošināšanas maksājumi ir tieši atkarīgi no personas veikto iemaksu apmēra, būtiska nozīme atbalsta adekvātuma nodrošināšanā kā īstermiņā, tā vidējā un ilgtermiņā ir tam, kādam nodokļu režīmam ir pakļauta persona un kāds ir iemaksu veikšanas objekts. Pašnodarbināto sociālā aizsardzība ir būtiska, jo īpaši ekonomikas lejupslīdes periodos, kad tiek mazināts šo cilvēku nabadzības risks. No 2021. gada 1. jūlija Latvijā tika ieviests jauns regulējums, kas paredz, ka minimālās iemaksas ir obligāts maksājums. Tas uzlabos pašnodarbināto sociālo aizsardzību gan saskaroties ar īstermiņa riskiem (piemēram, slimība), gan nākotnes perspektīvā veidojot pozitīvu ietekmi uz pensijas adekvātumu. Tomēr jārēķinās, ka iedzīvotāju spēja nomaksāt obligātās sociālās iemaksas noteiktā apmērā lielā mērā ir atkarīga no nodarbinātības formas un regularitātes.

Ieguldījumi cilvēkkapitālā sniedz labumu gan ekonomikai kopumā, gan katram indivīdam. Ekonomikas attīstības potenciāls lielā mērā ir atkarīgs no cilvēkkapitāla attīstības. Piemēram, Latvijā veiktie aktīvās darba tirgus politikas pasākumi parāda to labvēlīgu ietekmi gan uz nodarbinātības situāciju, gan saņemtās algas apmēru, līdz ar to - ražīgumu. Tikpat svarīga ir arī iekļaušanas veicināšana, mazinot dažādus šķēršļus dalībai darba tirgū, un sniedzot iespējas lielākai daļai sabiedrības sniegt pienesumu ekonomikai. Tas cita starpā ietver arī pasākumus, kas vērsti uz aktīvo novecošanos, personu ar invaliditāti atbalstu, kā arī pasākumus, kas mazina sociālās aprūpes slogu, t.sk. dažādi digitālie risinājumi sociālās aprūpes jomā.

*Viedoklis balstīts uz Sociālās aizsardzības un darba tirgus politikas pamatnostādnēm 2021. -2027. gadam, kas apstiprinātas 2021. gada 1. septembrī ar Ministru kabineta rīkojumu Nr. 616.*